Дызэкъуэтмэ, куэд тхузэфIэкIынущ
Дунейпсо Адыгэ Хасэр 1991 гъэм накъыгъэм и 20-м къызэрагъэпэщауэ щытащ. Абы хохьэ Къэбэрдей-Балъкъэрым, Адыгейм, Къэрэшей-Шэрджэсым, тенджыз ФIыцIэм Iус шапсыгъхэм, мэздэгу адыгэхэм, Краснодар, Ставрополь крайхэм я «Адыгэ Хасэ» зэгухьэныгъэхэр, апхуэдэу Тыркум, Иорданием, Сирием, Израилым, Европэм, США-м щыпсэу адыгэхэм я зэгухьэныгъэхэр. Дунейпсо Адыгэ Хасэм зыхуигъэувыж къалэн нэхъыщхьэхэм ящыщщ адыгэ лъэпкъым и щэнхабзэ, хабзэ хъугъуэфIыгъуэхэр хъумэнымрэ абыхэм зегъэужьынымрэ, лъэпкъхэм яку дэлъ мамырыгъэмрэ зэгурыIуэныгъэмрэ гъэбыдэныр, нэгъуэщI къэралхэм щыIэ хэхэс адыгэхэр ди къэралым и пщIэмрэ щIыхьымрэ Iэтыным къыхэшэныр, абыхэм я щэнхабзэ, щIэныгъэ, экономикэ зэфIэкIхэр Урысей Федерацэм сэбэп хуэхъун хуэдэу ди къэралми абы и щIыбкIи къыщыгъэсэбэпыныр, зи адэжь хэкум къэзыгъэзэжыну мурад зыщIахэр къэIэпхъуэжынымкIэ зыхуеину Iэмалхэр къахузэгъэпэщыныр.
ДАХ-р къызэрызэрагъэпэщрэ блэкIа илъэс 25-м къриубыдэу Дунейпсо Адыгэ Хасэр хуэIэкIуэлъакIуэ хъуащ лъэпкъ-щэнхабзэ центрхэм, щIалэгъуалэ зэгухьэныгъэхэм, къэрал IэнатIэхэм, егъэджэныгъэмкIэ IуэхущIапIэхэм ядэлэжьэным. Япэ илъэсхэм абы и къалэн нэхъыщхьэхэм ящыщу щытар ди хэкуэгъухэм запыщIэнырт, ауэ иджы дэ зэкIэлъыкIуэу сыт хуэдэ IуэхумкIи дадолажьэ адыгэхэм я зэгухьэныгъэу Урысейми нэгъуэщI къэралхэми щыIэхэм. Псом хуэмыдэу гулъытэ хэха худощI хэхэсхэм я щIалэгъуалэм, къапщтэмэ, ахэр республикэм и еджапIэ нэхъыщхьэхэм къэшэным.
Зэманым сыт щыгъуи щIэ гуэрхэр къыпхуздихьу апхуэдэщ. Ар уигу хэзыгъэхъуэн Iуэхуу щытынкIэ хъунущ е къиин зыпылъ къалэни къыпхукъуэкIынкIэ зыхуэIуа щыIэкъым. Апхуэдэу блэкIа гъунэгъум дрипIейтейуэ зиужь дитар, дауи, Сирием къыщыхъея зауэм кърихужьа ди лъэпкъэгъухэр зыхуей хуэгъэзэнырщ. Абы и лъэныкъуэкIэ УФ-м адыгэ щыпсэу и республикищми, нэгъуэщI къэралхэм щыIэ хасэ къудамэхэми яхузэфIэкI къагъэнакъым гузэвэгъуэ хэхуа адыгэхэм псэупIэкIэ, шхынкIэ, щыгъынкIэ защIэгъэкъуэнымкIэ. Къыхэгъэщыпхъэщ КъБР-м къэкIуэжа унагъуэ 83-м унэ лъапсэхэр къызэрыхуэтщэхуари.
Апхуэдэу ди зэманрэ къарурэ зэтхьэлIахэм ящыщщ Сочэ екIуэкIа XXII Олимп джэгухэр. Абыхэм зыхуэгъэхьэзырыныр, екIуу хэтыныр, нэхъ гугъурати, Олимпиадэмрэ адыгэ Iуэхумрэ ятеухуауэ псалъэмакъ къэзыIэтахэм яхуэфащэ жэуап етыжыныр, щытыкIэм и пэжыпIэр цIыхубэм ягурыгъэIуэныр япэ идгъэщахэм ящыщщ.
Дэ зыщыдгъэгъупщэркъым ди лъэпкъым и процент 90-р хамэ щIыпIэхэм ипхъауэ зэрыщытыр, пыщIэныгъэхэр яхудиIэщ адыгэ щыпсэу къэрал псоми, хасэ къудамэхэр щолажьэ ди къуэш нэхъыбэ щыхэхэс щIыпIэхэм. Абыхэм къызэрагъэпэщ Iуэхухэми жыджэру дыхэтщ, адыгэ хабзэр, щэнхабзэр зэрахъумэм дыщогуфIыкI, дрогушхуэ ди лъэпкъыцIэр фIыкIэ зыгъэIу цIыху цIэрыIуэхэм. Ди гуапэу дахуозэ, зыдогъэцIыху, адыгэм и жьэгур хамэ щIыпIэхэм щызыгъаблэ, лъэпкъ Iуэхум хуэмыщхьэх ди къуэшхэмрэ ди шыпхъухэмрэ, абыхэм я хъыбар хэкужьым щыдоIуатэ. Апхуэдэу ДАХ-мрэ КъАХ-мрэ я лIыкIуэхэр зыбжанэрэ Тыркум, Израилым, Германием, Иорданием, Шапсыгъым, мэздэгу адыгэхэм я деж щыIащ, нэгъуэщI къэралхэм щыщу къэкIуа ди къуэшхэми яхуэзащ.
Илъэс 25-м къриубыдэу лъэпкъым къыхуэщхьэпэн Iуэхугъуэ куэд зэфIигъэкIащ ДАХ-м. Нэхъ иужьу къэхъуа IуэхугъуэфIхэм ящыщу къыхэзгъэщыну сыхуейщ ДАХ-м къыхилъхьэу КъБР-м и Iэтащхьэ КIуэкIуэ Юрий Iэ зыщIидза унафэр — Адыгэхэм я махуэ къызэрыунэхуам теухуар. 2014 гъэм фокIадэм и 20-м япэу дгъэлъэпIащ лъэпкъым и махуэр. Си гугъэщ Iуэху дахэ куэд щызэхэухуэна махуэшхуэу фокIадэм и 20-р гъэ къэс дгъэлъэпIэну, адрей республикэхэми унафэ къыщащтэу къыткъуэувэну, адыгэ щыпсэу дэнэ къэрали а махуэр щаIэтыну!
Дэтхэнэ зы адыгэри, щыпсэу щIыпIэм емылъытауэ, Дунейпсо Адыгэ Хасэм зэрыщыгугъыр зыщ: дуней псом щикъухьа адыгэхэр зэгъэуIунырщ, ди бзэр, хабзэр, щэнхабзэр хъумэнырщ, зегъэужьынырщ, ди лъэпкъэгъухэм я хуитыныгъэхэр хъумэнырщ, хэкум къэкIуэжынымкIэ сэбэп хъунырщ. Дызэкъуэтмэ, дызэгурыIуэмэ, абы щыщ куэдыр зэрытхузэфIэкIынум шэч къытесхьэркъым.
Сэхъурокъуэ Хьэутий,
Дунейпсо Адыгэ
Хасэм и тхьэмадэ.
Дунейпсо Адыгэ Хасэр къызэрызэрагъэпэщрэ илъэс 25-рэ зэрырикъум ирихьэлIэу дгъэхьэзыра 2 — 3-нэ напэкIуэцIхэм ит тхыгъэхэмкIэ блэкIа пIалъэм къриубыдэу Хасэшхуэм зэфIигъэкIа Iуэхухэм зыщывгъэгъуазэ хъунущ. Абы папщIэ фи пащхьэ идолъхьэ ДАХ-м и Конгрессхэм нэхъыщхьэу къыщапсэлъахэр. Зэхуэсышхуэхэр зэрекIуэкIам теухуа тхыгъэхэм къыхэтхыжащ Дунейпсо Адыгэ Хасэм и тхьэмадэу щытахэм къызэщIакъуэж пIалъэм къриубыдэу ялэжьахэмрэ я мурадхэмрэ траухуа Iыхьэхэр.
Фигу къэдгъэкIыжынщи, ДАХ-р 1991 гъэм накъыгъэм и 20-м къызэрагъэпэщауэ щытащ. А махуэм къащтащ ар зэрылэжьэну Хабзэри. Нобэ Хасэр лъэпкъ Iуэху зыгъэкIуатэ зэгухьэныгъэ инщ. Ар быдэу ядолажьэ ди къэралми, адыгэ зэрыс нэгъуэщI щIыпIэхэми я къулыкъущIапIэхэм, цIыхубэм, зэгухьэныгъэ щхьэхуэхэм. Сытым дежи япэ иригъэщыр адыгэ жылагъуэ зэгухьэныгъэхэм я къарухэр зэригъэуIуу лъэпкъым и псэкупсэ, щэнхабзэ хъугъуэфIыгъуэхэм зегъэужьынырщ, хабзэр, бзэр, щэнхабзэр хъумэнырщ, тхыдэр зэфIэгъэувэжынырщ. Абы ехьэлIауэ ДАХ-м тхылъхэр къыдегъэкI, щIэх-щIэхыурэ къызэрегъэпэщ фестивалхэр, пшыхьхэр, конференцхэр, зэIущIэхэр.
